text: [{"text_idx": "#000000", "text": "Ein s\u00f8ga um ein hund"}, {"text_idx": "#000001", "text": "Er u\u0301r eini gamlari u\u0301tga\u0301vu av Mi\u0301ni jo\u0301labo\u0301k. Eg minnist, at eg og mamma mi\u0301n sendu eina s\u00f8gu um Lady, gamla hundin hja\u0301 abba mi\u0301num, inn til Jo\u0301labo\u0301kina, og at hon kom i\u0301 bo\u0301kina. Hetta var ein s\u00f8ga, i\u00f0 sto\u0301\u00f0 okkum sera n\u00e6r sum b\u00f8rn. Vit elska\u00f0u, ta\u0301 mamma las u\u0301r Jo\u0301labo\u0301kini, og serliga, ta\u0301 hon las s\u00f8guna um Lady. Eg ma\u0301 fara at finna hesa bo\u0301kina fram aftur, ti\u0301 vo\u0301nandi ver\u00f0ur ikki ov leingi, til okkara egnu b\u00f8rn eru kla\u0301r at hoyra hesa s\u00f8gu."}, {"text_idx": "#000002", "text": "Serliga i\u0301 a\u0301r renna tankarnir aftur til s\u00f8guna um Lady. Alt ta\u00f0, eg minnist, hevur ein Lady veri\u00f0 i\u0301 familjuni, og allar hava t\u00e6r veri\u00f0 naka\u00f0 heilt serligt. I\u0301 a\u0301r halda vit fyri fyrstu fer\u00f0 i\u0301 no\u0301gv, no\u0301gv a\u0301r jo\u0301l uttan nakra Lady. Okkara seinasta Lady anda\u00f0ist fyri fa\u0301um d\u00f8gum si\u0301\u00f0an, og saknurin er sera sto\u0301rur, men samstundis, sum eg skrivi hetta, hugsi eg um allar t\u00e6r go\u0301\u00f0u l\u00f8turnar, og hvussu sto\u0301ra gle\u00f0i ein hundur i\u0301 roynd og veru gevur einum heimi. S\u00f8gan i\u0301 Mi\u0301ni jo\u0301labo\u0301k var um hundin Lady, i\u00f0 var funnin a\u0301 einum ruskpla\u0301ssi og fekk eitt ny\u0301tt heim i\u0301 \u00c6\u00f0uvi\u0301k. Um hvussu hon ansa\u00f0i eftir vogninum, sum eg la\u0301 i\u0301, ta\u0301 eg var ny\u0301f\u00f8\u00f0ingur, og hvussu hon leyp a\u0301 sjo\u0301gv fyri at bjarga einum sma\u0301lambi, ho\u0301ast hon var bangin fyri vatni."}, {"text_idx": "#000003", "text": "Seinastu ni\u0301ggju a\u0301rini hava vit sja\u0301lvi a\u0301tt eina Lady, ein blanda\u00f0ur Border Collie, vi\u00f0 sto\u0301rari perso\u0301nligheit. Vanliga eru Border Collie hundar sey\u00f0ahundar, men ta\u00f0 var hendan ti\u0301kin absolutt ikki, ho\u0301ast ta\u00f0 upprunaliga var \u00e6tlanin. Henni da\u0301mdi no\u0301gv betur at liggja a\u0301 sofuni og dasa, bli\u0301va kela\u00f0 og sp\u00e6la bo\u0301lt. Hon smi\u0301ltist solei\u00f0is, at allar tennirnar so\u0301ust, ta\u0301 i\u00f0 hon var gla\u00f0, ella ta\u0301 fo\u0301lk komu a\u0301 vitjan. Hon hev\u00f0i sja\u0301lv l\u00e6rt seg at njo\u0301sa og sp\u00e6la fork\u00f8la\u00f0, um hon vildi hava meira uppmerksemi ella serliga, um ta\u00f0 regna\u00f0i u\u0301ti, og hon heldur vildi vera inni."}, {"text_idx": "#000004", "text": "Hendan Lady hev\u00f0i ein heilt serligan tokka til fo\u0301lk, i\u00f0 ikki h\u00f8vdu ta\u00f0 so gott \u2013 var ta\u00f0 sa\u0301larliga ella kropsliga, so setti hon seg alti\u0301\u00f0 hja\u0301 teimum, klemma\u00f0i tey og gav teimum allan tann k\u00e6rleika, hon megna\u00f0i. Var eg sju\u0301k, so var hon eisini sju\u0301k og kundi vera pu\u0301ra fyri ongum i\u0301 fleiri dagar \u2013 serliga ta\u0301 eg var vi\u00f0 barn og eisini si\u0301\u00f0sta a\u0301r, ta\u0301 eg stri\u0301ddist vi\u00f0 einum diskus. Men so skjo\u0301tt eg hev\u00f0i ta\u00f0 betri, hev\u00f0i hon ta\u00f0 eisini betri."}, {"text_idx": "#000005", "text": "A\u0301 jo\u0301lum eru vit saman vi\u00f0 okkara familju, teimum, vit elska, og her eru okkara kelidjo\u0301r einki undantak. Saknurin eftir okkara Lady er sto\u0301rur, men vit eru takksom fyri ti\u0301\u00f0ina, vit fingu vi\u00f0 henni, og hv\u00f8r veit? Kanska ein s\u00f8ga um hana kemur i\u0301 Mi\u0301na Jo\u0301labo\u0301k einafer\u00f0?"}, {"text_idx": "#000006", "text": "Harriet Olafsdo\u0301ttir av G\u00f8r\u00f0um er bo\u0301ndi og i\u0301verkseti bu\u0301sitandi i\u0301 \u00c6\u00f0uvi\u0301k. Hon er eisini fotografur og kend fyri mongu myndirnar av sey\u00f0i i\u0301 blo\u0301mukransi."}]